Priekšlikums PADOMES LĒMUMS, ar ko Beļģijai atļauj piemērot īpašu pasākumu, atkāpjoties no Direktīvas 2006/112/EK par kopējo pievienotās vērtības nodokļa sistēmu 285. panta /* COM/2012/0654 final - 2012/0312 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Priekšlikuma pamatojums un mērķi Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu[1] (turpmāk "PVN direktīva") Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem ar nolūku vienkāršot PVN iekasēšanas procedūru vai nepieļaut noteiktu veidu nodokļu nemaksāšanu vai izvairīšanos no nodokļu maksāšanas. Vēstulē, kas Komisijā reģistrēta 2012. gada 21. jūnijā, Beļģija lūdza atļauju ieviest atbrīvojumu no nodokļa tādiem nodokļa maksātājiem, kuru gada apgrozījums nav lielāks par EUR 25 000. Saskaņā ar PVN direktīvas 395. panta 2. punktu Komisija 2012. gada 13. septembra vēstulē ir informējusi pārējās dalībvalstis par Beļģijas lūgumu. Ar 2012. gada 17. septembra vēstuli Komisija paziņoja Beļģijai, ka tās rīcībā ir visa informācija, ko tā uzskata par vajadzīgu, lai izvērtētu pieprasījumu. Vispārīgais konteksts PVN direktīvas XII sadaļas 1. iedaļā dalībvalstīm paredzēta iespēja mazajiem uzņēmumiem piemērot īpašas shēmas, tostarp iespēja piemērot atbrīvojumu no nodokļa tādiem nodokļa maksātājiem, kuru gada apgrozījums ir mazāks par konkrētu summu. Šis atbrīvojums nozīmē, ka nodokļa maksātājam nav jāiekasē PVN par piegādēm un līdz ar to nodokļa maksātājs nevar atgūt samaksāto priekšnodokli. Atbilstoši Direktīvas 285. pantam dalībvalstis, kuras nav izmantojušas Padomes Direktīvas 67/228/EEK 14. pantu[2], var atbrīvot no nodokļa tādus nodokļa maksātājus, kuriem robežvērtība nav lielāka par EUR 5000. Pašreizējā ekonomiskajā un politiskajā gaisotnē Beļģijas valdība vēlētos paaugstināt šo robežvērtību līdz EUR 25 000, ar iespēju to palielināt, lai saglabātu atbrīvojuma vērtību reālā izteiksmē. Ieviešot tādu robežvērtību, tiktu vienkāršota PVN sistēma mazajiem uzņēmumiem un ievērojami samazināts slogs tiem uzņēmumiem, kuri var pretendēt uz šo shēmu, atbrīvojot tos no daudziem PVN pienākumiem, kas tiem uzlikti saskaņā ar parasto PVN režīmu. Nodokļa maksātājiem šās sistēmas izmantošana būtu fakultatīva. Pēc Beļģijas iestāžu domām šo shēmu izmantos aptuveni 1 % nodokļa maksātāju, attiecīgi minimāli ietekmējot budžetu (aptuveni 0,2 %). Spēkā esošie noteikumi priekšlikuma jomā Komisija 2004. gadā izteica priekšlikumu līdz EUR 100 000 paaugstināt gada apgrozījuma robežvērtību, kuru dalībvalstis var piemērot (COM(2004) 728 galīgā redakcija), atbrīvojot nodokļa maksātājus no PVN. Atbilstība pārējiem ES politikas virzieniem un mērķiem Nepiemēro. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Apspriešanās ar ieinteresētajām personām Nepiemēro Ekspertu atzinumu pieprasīšana un izmantošana Neatkarīgu ekspertu atzinums nebija vajadzīgs. Ietekmes novērtējums Padomes lēmuma priekšlikuma mērķis ir ieviest vienkāršošanas pasākumu, kas atceļ daudzas PVN saistības uzņēmumiem, kuru darbības gada apgrozījums nav lielāks par EUR 25 000, un tādējādi tam ir iespējama pozitīva ietekme. Šī ietekme jebkurā gadījumā būs neliela, jo ierobežots ir gan atkāpes piemērošanas laiks, gan darbības joma. 3. PRIEKŠLIKUMA JURIDISKIE ASPEKTI Ierosināto pasākumu kopsavilkums Atļauja Beļģijai piemērot atkāpi no PVN direktīvas attiecībā uz vienkāršošanas pasākumu uzņēmumiem, kuru gada apgrozījums nav lielāks par EUR 25 000. Juridiskais pamats PVN direktīvas 395. pants. Subsidiaritātes princips Priekšlikums ir Eiropas Savienības ekskluzīvā kompetencē. Tāpēc subsidiaritātes principu nepiemēro. Proporcionalitātes princips Priekšlikums atbilst proporcionalitātes principam turpmāk izklāstīto iemeslu dēļ. Šis lēmums attiecas uz atļauju, ko piešķir dalībvalstij pēc tās pieprasījuma, un tas neuzliek nekādus pienākumus. Ņemot vērā atkāpes ierobežoto darbības jomu, īpašais pasākums ir samērīgs ar izvirzīto mērķi. Juridisko instrumentu izvēle Ierosinātais juridiskais instruments: Padomes lēmums. Saskaņā ar PVN direktīvas 395. pantu atkāpes no kopējiem noteikumiem ir pieļaujamas vienīgi ar Padomes atļauju, ko pēc Komisijas priekšlikuma tā pieņem ar vienprātīgu lēmumu. Turklāt Padomes lēmums ir vispiemērotākais juridiskais instruments, jo to var adresēt atsevišķām dalībvalstīm. 4. IETEKME UZ BUDŽETU Priekšlikums neietekmē ES budžetu, jo Beļģija veiks kompensācijas aprēķinu saskaņā ar Padomes Regulas (EEK, Euratom) 1553/89 6. pantu. 5. IZVĒLES ELEMENTI Pārbaudes/pārskatīšanas/turpināmības klauzula Priekšlikumā ir iekļauta turpināmības klauzula. 2012/0312 (NLE) Priekšlikums PADOMES LĒMUMS, ar ko Beļģijai atļauj piemērot īpašu pasākumu, atkāpjoties no Direktīvas 2006/112/EK par kopējo pievienotās vērtības nodokļa sistēmu 285. panta EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu[3] un jo īpaši tās 395. panta 1. punktu, ņemot vērā Eiropas Komisijas priekšlikumu, tā kā: (1) Vēstulē, kas reģistrēta Komisijā 2012. gada 21. jūnijā, Beļģija lūdza atļauju, atkāpjoties no Direktīvas 2006/112/EK 285. panta, ieviest īpašu pasākumu, lai no pievienotās vērtības nodokļa (PVN) atbrīvotu nodokļa maksātājus, kuru gada apgrozījums nav lielāks par EUR 25 000. Ar tādu pasākumu minētie nodokļa maksātāji būtu atbrīvoti no dažiem vai visiem pienākumiem attiecībā uz PVN, kuri minēti Direktīvas 2006/112/EK XI sadaļas 2.–6. nodaļā. (2) Komisija 2012. gada 13. septembra vēstulē informēja pārējās dalībvalstis par Beļģijas lūgumu. Ar 2012. gada 17. septembra vēstuli Komisija paziņoja Beļģijai, ka tās rīcībā ir visa informācija, ko tā uzskata par vajadzīgu, lai izvērtētu pieprasījumu. (3) Atbilstoši Direktīvas 2006/112/EK 285. pantam dalībvalstis, kuras nav izmantojušas Padomes Direktīvas 67/228/EEK 14. pantu[4], var atbrīvot no nodokļa tādus nodokļa maksātājus, kuru apgrozījums nav lielāks par EUR 5000. Beļģija ir lūgusi paaugstināt šo robežvērtību līdz EUR 25 000. (4) Augstāka robežvērtība īpašajā shēmā, kas paredzēta mazajiem uzņēmumiem, ir vienkāršošanas pasākums, jo tā var ievērojami samazināt PVN pienākumus vismazākajiem uzņēmumiem. Īpašā shēma nodokļa maksātājiem nav obligāta. (5) 2004. gada 29. oktobra priekšlikumā direktīvai par pievienotās vērtības nodokļa saistību vienkāršošanu[5] Komisija iekļāva noteikumus, kuru mērķis ir atļaut dalībvalstīm palielināt nodokļa atvieglojumam paredzēto gada apgrozījuma robežvērtību līdz EUR 100 000 vai līdz šās summas ekvivalentam valsts valūtā, un noteica, ka šo robežvērtību katru gadu var atjaunināt. Beļģijas iesniegtais lūgums atbilst šim priekšlikumam. (6) Atkāpe neietekmē Savienības pašu resursus, ko veido pievienotās vērtības nodoklis, un ietekme uz attiecīgās dalībvalsts kopējo iekasēto nodokļu summu galapatēriņa posmā ir nenozīmīga, IR PIEŅĒMUSI ŠO LĒMUMU. 1. pants Atkāpjoties no Direktīvas 2006/112/EK 285. panta, Beļģijai tiek atļauts atbrīvot no PVN nodokļa maksātājus, kuru gada apgrozījums nav lielāks par EUR 25 000. Beļģija var paaugstināt robežvērtību, lai saglabātu atbrīvojuma vērtību reālajā izteiksmē. 2. pants Šo lēmumu piemēro līdz dienai, kad stājas spēkā direktīva, ar ko groza gada apgrozījuma summu robežvērtības, līdz kurām nodokļa maksātāji var saņemt atbrīvojumu no PVN, vai līdz 2015. gada 31. decembrim atkarā no tā, kurš termiņš ir agrāk. Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī. 3. pants Šis lēmums ir adresēts Beļģijas Karalistei. Briselē, Padomes vārdā — priekšsēdētājs [1] OV L 347, 11.12.2006., 1. lpp. [2] OV 71, 14.4.1967., 1303.–1312. lpp. [3] OV L 347, 11.12.2006., 1. lpp. [4] OV 71, 14.4.1967., 1303.–1312. lpp. [5] COM(2004) 728 galīgā redakcija.